Аблігацыі – гэта каштоўная папера, якая выдаецца свайму ўладальніку і замацоўвае за ім права на атрыманне ў далейшым кошту аблігацыі і дадатковага даходу па ёй. Дзяржава, банкаўскія ўстановы, а таксама прыватныя кампаніі могуць выпускаць аблігацыі з мэтай прыцягнення пазыковага капіталу. Прасцей кажучы, банк або кампанія выпускаюць аблігацыі, каб прыцягнуць грошы насельніцтва, гэта значыць атрымаць свайго роду крэдыт. А людзі купляюць аблігацыі, каб захаваць і прымножыць свае зберажэнні, то бок, гэта свайго роду дэпазіт. Між тым, гэты від інвеставання ў нас не надта папулярны. Аднак цяпер атрымліваюць распаўсюджванне інтэрнэт-аблігацыі, якія даступны карыстальнікам сістэмы інтэрнэт-банкінг. Яны надзвычай зручныя, бо для афармлення не трэба наведваць банк і ў адрозненне ад папяровай аблігацыі іх немагчыма страціць.